
ACTA APOSTOLICAE SEDIS 


COMMENTARIUM OFFICIALE 


ACTA BENEDICTI PP. XV 


LITTERAE APOSTOLICAE 


CONCEDITUR IN PERPETUUM INDULGENTIA PLENARIA TOTIES QUOTIES LUCRANDA 
DIE FESTO TITULARI SOCIETATIS REGALIS A CINGULO NOSTRAE DOMINAE AD 
CATHEDRALIS ECCLESIAE DERTHUSENSIS. 


BENEDICTUS PP. XV 


Ad perpetuam rei memoriam. — Exstat, Derthusensi in urbe, prae- 
divite in sacello templi cathedralis, canonice erecta pia ac vetustissima 
Confraternitas Nostrae Dominae a Cingulo nuncupata, quae sodalium 
numero et dignitate, non minus quam germanae pietatis studiis, sum- 
mopere floret. Omnis conditionis cives, e plebe non minus quam e nobi- 
litate viri principes, reges et Romani quidem Pontifices Nostri Deces- 
sores, per longam annorum seriem, hance Societatem maximo in honore 
habuerunt; ipsique Hispaniarum Reges illi nomen dederunt. Nunc vero, 
cum hodiernus Prior Regalis huius Confraternitatis Nostrae Dominae a 
Cingulo, roboratas amplissimo Derthusiensum Episcopi suffragio, enixas 
Nobis humiliter preces adhibuerit, ut die festo titulari fidelibus cathe- 
draie ipsum templum visitantibus pienariam indulgentiam de apostolica 
benignitate largiri dignemur; Nos, attentis Societatis eiusdem antiqui- 
tate et splendore, optatis his annuendum, quantum in Domino possumus, 
existimavimus. Quam ob rem, audito dilecto filio Nostro S. R. E. Car- 
dinali Poenitentiario Maiore, de omnipotentis Dei misericordia ac bea- 
torum Petri et Pauli apostolorum Eius auctoritate confisi, omnibus et 
singulis fidelibus ex utroque sexu, die festo titulari enunciatae Regalis 

Acta, vol. XI, n. 3. — 1-3-919. 5 


- 


66 Acta Apostolicae Sedis - Commentarium Ufficiale 


Societatis Nostrae Dominae a Cingulo, nempe Dominica mensis septem- 
bris prima, ad Derthusense cathedrale templum quotannis, admissorum 
sacramentali confessione expiatis ac caelestibus epulis refectis, confluen- 
tibus, a medietate diei praecedentis ad mediam usque noctem ipsius 
Dominicae, indulgentiam plenariam toties lucrandam concedimus, quo- 
ties sacellum B. Mariae Virg. a Cingulo, in enunciata cathedrali ecclesia 
positum, devote visitent, ibique pro christianorum principum concordia, 
haeresum exstirpatione, peccatorum conversione ac sanctae Matris Eccle- 
siae exaltatione pias ad Deum preces effundant. Largimur insuper fide- 
libus eisdem, si malint, liceat plenaria hac indulgentia functorum vita 
labes poenasque expiare. Contrariis non obstantibus quibuscumque. 
Praesentibus perpetuis futuris temporibus valituris. 

Datum Romae apud sanctum Petrum, sub annulo Piscatoris, die 
xix decembris mcmxvini, Pontificatus Nostri anno quinto. 


P. Carp. GasparRni, @ Secretis Status. 


Il 


TEMPLUM LOCARNENSE B. M. VIRGINIS A SAXO, IN DIOECESI LUGANENSI, TITULO 
AC PRIVILEGIIS BASILICAE MINORIS HONESTATUR. 


BENEDICTUS PP. XV 


Ad perpetuam rei memoriam. — Locarni, intra fines Luganensis 
dioecesis, antiquum exstat percelebre templum Deo in honorem B. Ma- 
riae Virg. a Saxo dicatum, ad perennandam memoriam erectum appari- 
tionis ipsius Deiparae pio cuidam e Franciscali familia coenobitae, in per- 
vigilio festivitatis B. Mariae Virg. in coelum Assumptae, anno millesimo 
quadringentesimo octogesimo nono. Id constans refert, monumentis ac 
prodigiis luculenter suffulta, traditio. Eidem porro Deiparae Virginis 
tutelae merito fideles incolae Ticinenses tribuunt, quod ab haeretica 
lue, saeculo decimo quarto per Helveticas regiones nefarie grassante, 
feliciter servati fuerint: ac saepe saepius, publicis vel privatis ingruen- 
tibus calamitatibus, praesenti ipsius Deiparae auxilio incolumes evase- 
rint. Quam ob rem cultus B. Mariae Virg. a Saxo in dies adauctus 
est, eiusque ligneum affabre sculptum simulacrum, in ulnis Puerum 
Iesum gestantis, semel iteramque aureo diademate redimitum fuit, 
primo quidem a Legato Apostolico apud Helvetios anno mpcxvis; se- 
cundo autem decreto Vaticani Capituli anno mpcccixxx, scilicet quarto 

redeunte centenario a mirifica Deiparae Virginis apparitione. Interea 
parvae vetustissimae marialis aedis progressu temporis mutata forma, 
ita increvit, ut tum audaci structura pilis giganteis innixa totiusque 
molis amplitudine, tum omnigenae artis, ac praesertim picturae, con- 
spicuis operibus, hoc templum, Locarni in honorem B. Mariae Virg. a 
Saxo mirifice constructum, prae ceteris eniteat. Huius parietes templi 
votivis tabellis, vexillis, argenteis trophaeis atque innumeris pretiosis 
donariis circum ornati, benignissimam Dei Genitricis, gratiarum apud 
Dominum sequestris, potentiam civiumque acceptam tutelam luculen- 
ter testantur. Sacra supellectili abunde refectum et privilegiis atque 
indulgentiis a Sede Apostolica ditatum, memoratum templum Fratrum 
Ordinis Minorum Capulatorum curis concreditum fuit; hique, vehemens 
pietatis studium erga Beatissimam Dei Genitricem fidelium praesertim 
peregrinorum impigre foventes, ecclesiasticis ibidem muneribus naviter 
funguntur. Ab anteactis saeculis in praesens usque, piae peregrinatio- 
nis causa, ad mariale sanctuariu;n @ Sawo non modo e pago Ticinensi, 
verum etiam a dissitis tum Helvetiae, tum finitimae Italiae, tum aliarum 
nationum regionibus christifideles saepe saepius turmatim solent con- 
fluere, B. Mariae Virg. simulacrum veneraturi eiusque opem fidenter 
imploraturi. Neque praetereundum arbitramur, quod, sua aetate, sanctus 
Carolus Borromaeus, cardinalis archiepiscopus Mediolanensis, idem san- 
ctuarium mariale a Saxo, Locarnensium civium pietate iam munifice 
auctum ac decoratum, non semel inviserit, tantaque fuerit admiratione 
perculsus, ut, prophetico sane spiritu, haec verba protulerit: « Fluent 
ad hance aedem omnes gentes ». Haec animo repetens, cum venerabilis 
frater Aurelius Bacciarini, episcopus titularis Dauliensis et admini- 
strator apostolicus Luganensis, pia quoque exprimens cleri populique 
vota, Nos flagitaverit ut templum Locarnense B. Mariae Virg. a Saxo 
Basilicae Minoris titulo ac privilegiis cohonestare dignemur; Nos votis 
his annuendum ultro libenterque existimavimus. Quae cum ita sint, 
audito Congregationis Sacrorum Rituum Cardinali Praefecto, motu pro- 
prio ac de certa scientia ac matura deliberatione Nostris deque apo- 
stolicae potestatis plenitudine, praesentium vi, enunciatum templum 
B. Mariae Virg. a Sawo, Locarni, intra fines dioecesis Luganensis exsi- 
stens, perpetuumque in modum, Basilicae Minoris titulo donamus, cunctis 
honorificentiis ac privilegiis eidem tributis, quae minoribus Almae huius 
Urbis Basilicis de iure competunt. Decernentes praesentes Literas firmas, 
validas atque efficaces semper exstare ac permanere, suosque plenarios 
atque integros effectus sortiri atque obtinere, illisque ad quos pertinent 
nunc et in posterum plenissime suffragari; sicque rite iudicandum esse 

ac definiendum, irritumque ex nunc atque inane fieri si secus super 
his, a quovis, auctoritate qualibet, scienter vel ignoranter, attentari con- 
tigerit. Non obstantibus contrariis quibuscumque. 

Datum Romae apud sanctum Petrum, sub annulo Piscatoris, die 
mi ianuarii Mcmxtx, Pontificatus Nostri anno quinto. 


P. Carp. Gasparri, a Secretis Status. 


ECCLESIA SS. URSULAE ET SOCIARUM, VV. ET MM., IN URBE BONABRENSI, TITULO 
BASILICAE DECORATOR. 


BENEDICTUS PP. XV 


Ad perpetuam rei memoriam. — Exstat in urbe Bonaérensi templum 
Deo in honorem Ss. Ursulae et Sociarum, virginum et martyrum, anno 
mMpccLiv dicatum atque Ordini Fratrum Minorum concreditum, unde 
vulgo a S. Francisco nuncupatur. Ceteris illius urbis sacris aedibus, tum 
antiquitate ac praestanti molis amplitudine, tum conspicuis picturae et 
sculpturae operibus idem templum ita praecellit, ut illustre veluti histo- 
riae monumentum habeatur, quod ab exteris quoque illud invisentibus 
merito suspicitur. Anno McMxI piorum coniugum Sanctis Muzué et Caro- 
lae Vivar de Muzué, modo defunctorum, profusa liberalitate largitis 
expensis, sacra eadem aedes tot de integro pulcherrimis omnigenae 
artis ornamentis magnifice adaucta fuit, ut praecipua Bonaérensis civi- 
tatis ecclesia in praesens habenda sit. Praeter Minorum Ordinis Fra- 
trum, qui benefactis vitaque in exemplum ‘peracta famam immaculatam 
reliquerunt, mortales exuvias insigni sarcophago ibi reconditas, praeno- 
bili enunciato in templo illustrium etiam virorum corpora requiescunt, 
qui, publicis et civilibus laudabiliter perfuncti muneribus, inter optimates 
Reipublicae Argentinae iure accensentur. Ratione quoque cultus et fidelis 
populi assidua frequentia et saepe saepius innumero concursu, eadem 
sacra aedes inter primarias urbis ecclesias enitet. Siquidem Franciscales 
Fratres, ibidem sacris officiis naviter vacantes, divini cultus splendori 
singulari studio prospiciunt, simulque plurimae Confraternitates et Soda- 
litia, sub diversis nominibus, nec non Consociationes et Piae Uniones 
eadem in ecclesia sunt legitime constitutae, praesertim laica Congre- 
gatio Tertii Ordinis S. Francisci, in qua quingenti viri ac mille tercentae 
mulieres militant. Hae omnes institutiones et societates privilegiis 

sacrisque indulgentiis largiter pollent, queis ab hac Sancta Sede diver- 
simode ditatae fuerunt. Praeterea memoratum templum, Archibasilicae 
Lateranensi iampridem aggregatum, non modo copiosa ac divite supel- 
lectili refertum est, sed praecipue sacrarum reliquiarum thesauro, quas 
inter nonnullae insignes pretiosissimis thecis inclusae, quas publice expo- 
silas permagno pietatis studio christifideles venerantur. Quae cum ita 
sint, cum hodiernus Franciscali Provinciae a B. Mariae Virg. Assum- 
ptione Praepositus, vota exprimens quoque Fratrum Coenobii Bonaé- 
rensis, Nos enixis precibus flagitaverit, ut praelaudatum templum sub 
titulo S. Ursulae et sacrarum virginum et martyrum ad Basilicae digni- 
tatem evehere dignemur; Nos, animo repetentes gloriosas illius templi 
memorias, precibus his annuendum, quantum in Domino possumus, exi- 
stimavimus. Idcirco, audito venerabili fratre Nostro 8. R. E. Episcopo 
Cardinali Sacrorum Rituum Congregationi Praefecto, attentoque prae- 
sertim commendationis officio tum archiepiscopi Bonaérensium, tum 
Fratrum Minorum Procuratoris Generalis, ecclesiam Bonaérensem Ss. vir- 
ginum et martyrum Ursulae et Sociarum, ex certa scientia et matura 
deliberatione Nostris, deque apostolicae Nostrae potestatis plenitudine, 
praesentium tenore, simplici Basilicae titulo cohonestamus, cum privi- 
legio deferendi tintinnabulum et conopaeum, cui liceat addere stemma 
ipsius ecclesiae, non tamen auro vel argento ornatum. Decernentes prae- 
sentes Literas firmas, validas atque efficaces semper exstare ac perma- 
nere, suosque plenos atque integros effectus sortiri et obtinere; illisque, 
ad quos pertinent, nunc et in posterum plene suffragari, sicque merito 
iudicandum esse ac definiendum, irritumque ex nunc et inane fieri si 
quidquam secus super his, a quovis, auctoritate qualibet, scienter sive 
ignoranter attentari contigerit. Non obstantibus contrariis quibuscumque. 

Datum Romae apud sanctum Petrum, sub annulo Piscatoris, die 
vir ianuarii Mcmxtx, Pontificatus Nostri anno quinto. 


P. Carp. Gasparni, a Secretis Status. 

EPISTOLAE 


AD R. F. HIMERIUM A IESU, FRATRUM A SCHOLIS CHRISTIANIS PRAEPOSITUM 
GENERALEM, ALTERO SAECULO EXEUNTE AB OBITU S. IOANNIS BAPT. DE 
LA SALLE, EORUM PATRIS LEGIFERI. 


Dilecte fili, salutem et apostolicam benedictionem. - Exeunte altero 
iam saeculo a beatissimo obitu Patris vestri legiferi, non possumus 
quin tanti viri memoriam, ob eius in Ecclesiam insignia promerita, vobis- 
cum celebremus: eo magis quod ad medendum gravi cuidam suorum 
temporum incommodo eiusmodi rationem sequutus est cuius hodie 
quoque mira est opportunitas. Cum enim animadvertisset populum, 
maximeque classem tenuiorum, in summa ignoratione versari earum 
rerum quae ad religionem pertinent, sibi proposuit puerorum de infima 
plebe institutionem suscipere, quos dum litterarum initiis erudiret, simul 
christianae vitae praeceptis imbueret. Et praeclarissimi ab eo percepti 
fructus in hoc munere, praesertim ex quo socios adiutoresque sibi huius 
operae et laboris adscivit, non dubio sunt argumento istam sodalitatem 
in Ecclesiae sanctae bonum ab eo esse, Dei providentis consilio, condi- 
tam. Nune vero in educatione pueritiae incredibile est quam late chri- 
stianus spiritus desideretur, nimis multis summa contentione nitentibus 
ut scholas ab Ecclesiae matris tutela subtrahant, in easque laicam, quae 
dicitur, disciplinam inducant, ubi nihil sit quod sapiat religionem. Ita 
quae virtutum domus debet esse, in specum vertitur vitiorum. Nam 
timore Domini sublato, quod initium sapientiae est, quid iam impro- 
vidam aetatem cohibeat quominus omnia sequatur flagrantium vota 
cupiditatum? Nemo igitur non videt quam bene communi saluti prospi- 
ciant qui nostros pueros, spem futuri temporis, christianis institutis et 
moribus, quemadmodum vos facitis, informent. Quare ingentes vobiscum 
grates Deo agimus, cuius benignitas vestram sollertiam ad tam laeta- 
bilia incrementa provexit; optamusque ut ex hac Patris vestri legiferi 
commemoratione vel alacrioribus sumptis animis, salutarem Ecclesiae 
ac civitati operam navare perseveretis. Ob eam rem, caelestis auxilii 
vobis conciliandi causa, libentes damus ut, fausto die vir aprilis proximi, 
quisquis sacerdos apud vos rem divinam fecerit et quotquot ex instituto 
vestro sodales alumnique sacro adfuerint, omnes plenariam indulgen- 
tiam, usitatis condicionibus, lucrentur. Atque auspicem divinorum mune- 

rum paternaeque Nostrae benevolentiae testem, apostolicam benedictio- 
nem tibi, dilecte fili, tuaeque sodalitati universae amantissime impertimus. 

Datum Romae apud S. Petrum, die xxv mensis ianuarii MCMXIX, 
Pontificatus Nostri anno quinto. 


BENEDICTUS PP. XV 


Il 


AD R. D. P. THOMAM PEGUES, EX ORDINE PRAEDICATORUM, QUI SUMMAM 
THEOLOGICAM 8S. THOMAE GALLICE IN MODUM CATECHISMI EXPLICATAM 
EDIDERAT. 


Dilecte fili, salutem et apostolicam benedictionem. - Praeclara de 
Thoma Aquinate praeconia Apostolicae Sedis iam neminem catholicum 
dubitare sinunt quin ideo ille sit excitatus divinitus, ut haberet Ecclesia 
quem doctrinae magistrum maxime in omne tempus sequeretur. Con- 
sonum autem videbatur singularem viri sapientiam non modo sacri 
cleri hominibus, verum omnibus quicumque religionis altius studia cole- 
rent, atque ipsi multitudini, directo patere: natura enim fit ut quo pro- 
pius ad lumen accesserit, eo quis uberius collustretur. Vehementer igitur 
es tu quidem laudandus qui, cum, opus Angelici Doctoris potissimum, 
Summam Theologicam litteralibus commentariis gallice interpretari 
instituisses - remque e sententia succedere volumina ostendunt adhuc 
edita - eamdem in modum catechismi explicatam nuper evulgasti. Ita 
huius tanti ingenii divitias non minus apte ad rudiorum usum accom- 
modasti quam ad doctiorum, omnia breviter strictimque, eadem perspi- 
cuitate ordinis, tradendo, quae is copiosius exposuerat. Equidem tibi 
gratulamur isto diuturni laboris studiique fructu, in quo licet magnam 
disciplinae Thomisticae cognitionem ac scientiam agnoscere: optamus- 
que id quod, pro tuo Ecclesiae sanctae amore, habes propositum, ut 
ad christianam doctrinam penitus percipiendam prosit quamplurimis. 
Atque auspicem divinorum munerum et praecipuae benevolentiae No- 
strae testem, apostolicam benedictionem tibi, dilecte fili, tuisque disci- 
pulis amantissime impertimus. 

Datum Romae apud S. Petrum, die v mensis februarii mcmxrx, 
Pontificatus Nostri anno quinto. 


BENEDICTUS PP. XV 

ACTA SS. CONGREGATIONUM 


SUPREMA SACRA CONGREGATIO S. OFFICTI 


Ernestus Buonaiuti, decreto S. Officii diei 27 novembris 1918, quo 
opuscula ab eo conscripta, quibus titulus: La genesi della dottrina 
agostiniana intorno al peccato originale et S. Agostino, proscripta et in 
Indicem librorum prohibitorum inserta sunt, se subiecit et opuscula 
reprobavit. 

Datum Romae, ex aedibus Sancti Officii, die 10 februarii 1919. 


A. Castellano, S. R. et U. S. Notarius. 


SACRA CONGREGATIO CONSISTORIALIS 


I 
DECRETUM 
PRO CELEBRATIONE CONCILIORUM ET APPELLATIONIBUS IN REGIONIBUS ITALIAE 


Conciliorum provincialium celebrationi in plerisque Italiae regio- 
nibus haud leves obesse difficultates a multis sacrorum Antistitibus 
notatum est: etenim, aetatum decursu tum ethnographicis rationibus 
tum etiam politicis perturbationibus, ecclesiasticae circumscriptiones 
dioecesum ac provinciarum funditus immutatae fuerunt; unde factum 
quod ex metropolibus non paucis aliae suffraganeis sedibus sunt 
orbatae, aliae unam vel alteram retinuerunt. 

Ex his autem pronum est intelligere, praedictos Episcoporum con- 
ventus in memoratis locis non illud obtinere posse momentum eamque 
solemnitatem, quae iilos decerent, quaeque Ecclesia habere desiderat, ut 
plurium Antistitum, in Dei nomine congregatorum, consiliis et aucto- 
ritate ea constituantur, quae Dei ipsius gloriae et fidelium bono utiliora 
sint atque ad usum aptiora. 


S. Congregatio Consistorialis 73 


Eiusmodi igitur difficultatibus ut efficaciter obveniatur, Episcopis 
per Italiam auditis habitoque suffragio EmMorum Patrum S. Congrega- 
tioni Consistoriali praepositorum, Benedictus Papa XV sequentia decer- 
nenda constituit: 

I. Incolumi Conciliorum provincialium lege pro provinciis Veneta, 
Mediolanensi, Vercellensi, Taurinensi ac Ianuensi; itemque sartis iuribus 
metropoliticis Romani Pontificis in Romana provincia secundum sacros 
canones; in ceteris Italiae regionibus, provincialium Conciliorum loco, 
ex praescripto can. 283 Codicis quovis vicennio celebrandorum, habe- 
buntur vicesimo pariter quoque anno Concilia plenaria per regiones 
ad normam cann. 281, 282, 287 et seqq. iuxta praesentis decreti prae- 
scriptiones. 

II. Regiones in quibus, Conciliorum provincialium loto, Concilia 
plenaria regionalia habenda erunt sequentia sunt, quarum nomina, ad 
clariorem indicationem, vulgari sermone efferuntur: Emilia, Romagna, 
Toscana, Umbria, Marche, Abruzzi e Molise, Beneventano, Campania, 
Salernitano, Basilicata, Puglie, Calabria, Sicilia, Sardegna; quae vero 
Dioeceses censendae sint ad singulas hasce regiones pro Conciliorum 
celebratione pertinere, peculiari decreto definietur. 

III. Pro dioecesibus Latii (prout hoc nomen nunc temporis audit) 
peculiares dispositiones Sanctitas Sua sibi impertiendas reservat. 

IV. In Episcoporum coetibus, vulgo Conferenze, qui ad normam 
can. 292 Codicis, quovis quinquennio cogendi sunt, quique iam in Italia 
per regiones habentur, is qui praeerit prima sequenti vice, sicque pariter 
in ceteris sequuturis conventibus antequam vicennium impleatur pro 
regionali comitio constitutum, Patribus discutiendum proponet quando 
debeat et possit primum plenarium regionale Concilium celebrari; tum 
vero, ad praescriptum can. 281, Summum Pontificem postulabit ut San- 
ctitati Suae designare placeat legatum suum ad Concilium convocandum 
eique praesidendum. 

V. Omnia vero quae, pro celebratione Conciliorum plenariorum 
regionalium, superius statuta sunt, nullimode detrahunt neve detrahere 
censeantur praescripto can. 285 circa appellationes a sententiis | in- 
stantiae ad tribunal II instantiae. Permittitur tamen Episcopis, qui Sedi 
Apostolicae sint immediate subiecti, ut pro appellationibus sibi deligant 
Archiepiscopum viciniorem etsi provincia propria carentem, itemque 
his Archiepiscopis ut designent pro appellationibus Ordinarium vici- 
niorem, quem opportunius eligendum censuerint. 


VI. Qua,in re, cum a plerisque Romanae provinciae Episcopis expe- 
titum fuerit ut speciale tribunal II instantiae Romae pro suis dioece- 

sibus constitueretur, Sanctissimus Pater, ob adductas rationes, petitioni 
annuendum duxit, ac praesenti decreto destinat ad hune finem tribunal 
Vicariatus Urbis, salvo semper recursu III instantiae, si et quando haberi 
quiverit, ad sacram Romanam Rotam. 
Praesentibus valituris contrariis quibuslibet minimé obstantibus. 
Datum Romae, ex Secretaria 8S. Congregationis Consistorialis, die 
15 februarii 1919. 


C. Carp. De Lar, Ep. Sabinen., Secretarius. 


L. 


+ V. Sardi, Archiep. Caesarien., Adsessor. 


DECRETUM 


DE CESSATIONE QUARUMDAM FACULTATUM QUAE SACERDOTIBUS DURANTE 
BELLO CONCESSAE SUNT. 


Quum atrox bellum, quod plures annos Europam cruentabat, Dei 
miserentis gratia, finem tandem habuerit, oportet ut, cessante causa, 
facultates quoque extraordinariae circumscribantur quae sacerdotibus, 
militaribus copiis addictis, in suum ac militum bonum fuerunt tributae. 

Ne autem, in re tam gravi, angustiis et ambiguitatibus pateat locus, 
SSmus D. N. Benedictus PP. XV censuit expedire ut pressius determi- 
netur quaenam ex praedictis facultatibus cessasse dicendae sint. 

Itaque, de mandato SSmi, declaratur natura sua finem habuisse 
facultates ut supra sacerdotibus factas, quae sequuntur: 

1) absolvendi in quibusdam casibus milites generali formula, seu 
communi absolutione sine praecedenti confessione ; 

2) absolvendi ab omnibus censuris et casibus reservatis; 

3) Missam celebrandi in quocumque loco, etiam sub dio, remoto 
quidem irreverentiae periculo; 

4) bis in die, etiam una hora post meridiem, et in casibus extraor- 
dinariis vel non servato ieiunio, Sacrum peragendi; 

5) Missas votivas loco propriae a rubricis praescriptae legendi; 

6) asservandi SShum Sacramentum in bellicis navibus et in sta- 
tivis castrorum valetudinariis; 


ou 

7) benedicendi unico crucis signo coronas, cruces, numismata cum 
applicatione indulgentiarum; 

8) sese eximendi a recitatione divini officii, ac pariter idem officium 
in alias pias preces commutandi. 

Hisce demptis, reliqua quae attinent ad iurisdictionem Ordinario- 
rum castrensium, usque dum eorum ministerium subsistat et servetur, 
sarta tectaque sunto. 

Curae tamen ipsorum Ordinariorum Castrensium erit vigilare ut 
omnia quae pertinent ad sacrae liturgiae observantiam, praesertim in 
Missae celebratione, a sacerdotibus sibi adhuc subditis adamussim et 
ex integro serventur. 

Officii pariter omnium Ordinariorum locorum erit curare ut sacer- 
dotes in dioecesim e militia reversi ad pristinam perfectamque sacro- 
rum rituum observantiam redeant. 

Datum Romae, ex Secretaria S. Congregationis Consistorialis, die 
22 februarii 1919. 


4 C. Carp. De Lat, Ep. Sabinen., Secretarius. 
L. +8 S. 


+ V. Sardi, Archiep. Caesarien., Adsessor. 


DE NOMINANDIS ADMINISTRATORIBUS DIOECESANIS 


Quum Delegatus Apostolicus in Foederatis Americae Statibus haec 
dubia definienda proposuisset, scilicet: 

1) utrum dispositiones particulares Concilii plenarii Baltimorensis, 
quoad ius nominandi administratorem dioecesis, sede vacante, adhuc 
vigeat; an per novum Codicem abrogatae sint; 

Et quatenus negative ad primam partem: 

2) an servandum sit praescriptum canonis 497; 

Emi Patres Codici interpretando praepositi, die 24 novembris 1918 
responderunt: 

Ad I", negative ad primam partem; affirmative ad secundam. 

Ad II[*, affirmative, et ad mentem. | 

Mens autem haec est: « Quatenus speciales circumstantiae hic et 
nunc impediant quominus in illa regione applicetur canon 497, S. C. 
Consistorialis instructiones opportunas, ad tempus servandas, praebeat, 

dempto omnino Episcopis iure nominandi Administratorem dioecesis, 
mortis causa ». 

SSmus autem Dominus Noster resolutiones Commissionis Codicis 
ratas habuit et confirmavit. 

De relato tamen Cardinalis Secretarii S. C. Consistorialis, attentis 
peculiaribus adiunctis in quibus Ecclesiae Foederatorum Statuum Ame- 
ricae versantur, eadem Sanctitas Sua statuit et decrevit, ut in omnibus 
dioecesibus in quibus quinque saltem vel sex Cousultores dioecesani 
non adsint - firma prohibitione a Commissione Codicis facta - Archiepi- 
scopus aut Episcopus senior provinciae ecclesiasticae providere possit, 
cum ratihabitione Delegati Apostolici, pro nominatione Administratoris 
dioecesani durante sedis vacatione. 

Idque per triennium, dummodo interim coetus Consultorum non 
fuerit auctus ad numerum superius indicatum. 

Datum Romae, ex Secrelaria S. Congregationis Consistorialis, die 
22 februarii 1919. 


> C. Carp. De Lal, Ep. Sabinen., Secretarius. 


L. S. 
+ V. Sardi, Archiep. Caesarien., Adsessor. 


IV 


PROVISIO ECCLESIAE 


S. C. Consistorialis decreto, SSiius D. N. Benedictus XV hanc, quae 
sequitur, ecclesiam de proprio pastore providit, scilicet: 


14 februariit 1919. — Titulari ecclesiae episcopali Adrianopolitanae 
praefecit R. P. D. Franciscum Isola, hactenus Episc. Concordiensem. 


V 
NOMINATIO 


14 februarii 1919. — Postulante R. P. D. losepho Morabito, episcopo 
Miletensi, SSmus D. N. Benedictus PP. XV, decreto S. C. Consistorialis, 
deputavit R. P. D. Paulum Albéra, episcopum Bovensem, in Admini- 
stratorem Apostolicum ecclesiae Miletensis, perdurante infir:ia Episcopi 
valetudine. 


| 

SACRA CONGREGATIO CONCILT 


DECRETUM 


REVOCATUR DECRETUM DE PROVISIONE OFFICIORUM ET BENEFICIORUM DU- 


RANTE BELLO. 


Cum ob belli cessationem e clericis servitio militari adstrictis ple- 
rique iam dimissi proprias dioeceses et sedes repetierint et reliqui brevi 
dimittendi in eas sint redituri, congruum est ut, mutatis rerum adiun- 
ctis, decretum huius S. Congregationis Concilii de provisione officiorum 
et beneficiorum diei 14 novembris 1916 suam vim et robur exerere 
desinat. Illud itaque revocatur, prout per praesentes litteras de man- 
dato SSmi decernitur et declaratur esse revocatum et non amplius 
vigere: proindeque Ordinarii redintegrantur in suas facultates eadem 
officia et beneficia conferendi, servatis tamen de iure servandis, et prae- 
sertim canonibus 147-182 et 1431-1447 Codicis -luris Canonici, necnon 
prae oculis habita Instructione edita a S. Congregatione Consistoriali 

De clericis e militia redeuntibus diei 25 octobris 1918. 
. Datum Romae, ex Secretaria eiusdem S. Congregationis Concilii, 
die 26 februarii 1919. 


F. Carp. Casserta, Praefectus. 


L. 


I. Mori, Secretarius. 

GERUNDEN. 


FUNDATIONIS BENEFICTORUM 


Species Facti. - Episcopus Gerunden. sequentibus litteris H. S. C. 
tria dubia solvenda proposuit: « Nonnulli sacerdotes, beneficium eccle- 
« siasticum constituere vel bona alicuius beneficii augere satagentes, 
« postulant, ut beneficia ita adaucta nova dote sibimetipsis conferantur, 
« eorumque reditus omnes percipiant, quod quidem sub specie utilitatis 
«in posterum obtinendae iustum suadere conantur. At onera beneficii, 
« obeunda in favorem ecclesiae, etiam parochialis, ubi beneficium fuit 
« constitutum, adimplere nolunt eo innixi quod ipsi obtentores sunt 
« a prima institutione: sicque constare faciunt in tabulis fundationis, 
« seu augmenti dotis. Praeterea, dum onera beneficii, etiam levissima, 
« licet maximae utilitatis fidelium, nolunt portare, tamen assistendi fun- 
« ctionibus ab ecclesia sui tituli peragendis, sive fundatis, sive adven- 
« titiis, neenon et stipendia iisdem assignata percipiendi, ius exigunt. 

« Ut igitur tutius in hac re procedere valeat, postulat reverenter 
« Episcopus Orator resolutionem trium dubiorum sequentium; nimirum: 

« 1° Utrum liceat elausulam apponere in limine fundationis bene- 
« ficii, vi cuius primus obtentor liber sit ab oneribus beneficio adnexis 
« rite ferendis, etiam cum agitur de oneribus quae alicui ecclesiae paro- 
« chiali vel fidelis populi necessitati respondeant. 

« Et quatenus affirmative. 2° Utrum beneficiatus primus obtentor, 
« dum onera non implet, ius habeat assistendi functionibus suae eccle- 
« siae sive fundatis sive adventitiis, necnon et stipendium pro his per- 
« cipiendi. 

« Quatenus negative ad secundum. 3° Utrum sustineri possint clau- 
« sulae contrariae olim adiectae in limine fundationis et ab Ordinariis 


« approbatae ». 


ANIMADVERSIONES (ex voto Consultoris).- Cum res de qua agitur resol- 
venda sit iam novo Codice publicato et sub illud tempus, quo, finita 
legis vacatione, Codex plenam vim obligandi obtinuit, considerari debet 
tum sub respectu ad novum Codicem, maxime in ordine ad novas 
fundationes, tum sub respectu ad ius praecedens, praesertim quoad 

beneficia iam sub praecedenti iure fundata. Sedulo tamen in utraque 
consideratione distinguendum est inter veram beneficii nondum exsisten- 
tis fundationem, et augmentum dotis pro beneticio iam fundato oblatum. 

Quoad beneficia futuro tempore fundanda, excludenda penitus est 
a fundatione quaelibet conditio, qua fundatori reservetur ius patrona- 
tus, licet possint ipsi concedi suffragia ipsius liberalitati proportionata 
(can. 1459). Quo excluso, iam cetera consideranda sunt, quae in dubium 
veniunt sive quoad beneficia iam fundata sive quoad fundanda, atten- 
dendo primo loco fundationem beneficii, deinde augmentum dotis. 

I. Quoad fundationem beneficii translatitium in iure est, in statuenda 
lege fundationis alicuius beneficii plurimum deferri fundatorum volun- 
tati, ut ii alliciantur et non retrahantur a fundationibus. Erectio enim 
beneficiorum favorem Ecclesiae continet; siquidem tendit ad augendum 
cultum divinum et Ecclesiae decus, tum ob novos actus cultus divini 
qui erunt a beneficiato ex obligatione ponendi, tum etiam quia bona, 
in hune finem oblata, Deo dicantur et ex temporalibus veluti sacra et 
spiritualia efficiuntur. Quae commoda obtinenda causa sunt, cur funda- 
toribus etiam conditiones iuri communi contrarias in tabulis fundatio- 
nis apponere permittatur (Barbosa, De episc., p. III, alleg. 71, n. 39; 
Lotterius, De benefic., lib. I, q. 32, num. 14 sq.; De Luca, De benefic., 
disc. 95, num. 10). Quam facultatem admittendi conditiones etiam iuri 
communi contrarias Episcopis agnovit explicite Codex, can. 1417, ubi 
tamen illa limitatione circumscribitur, quod agatur de conditionibus 
honestis et naturae beneficii non repugnantibus. Ceterum haec limitatio 
etiam de iure praecedenti erat intelligenda, ubi pariter erant exclusae 
conditiones impossibiles aut contradictoriae, condiliones turpes et con- 
ditiones contra substantiam beneficii; quia qui contra substantiam bene- 
ficii legem meditatur, utique destruit quod agit, velut si beneficiato im- 
ponatur obligatio alteri cedendi quidquid ex beueficio percipit (Lotterius, 
l. c., num. 26 sq.). 

Age vero, in casu, prima illa conditio, quod fundator obtineat prima 
vice beneficium a se fundatum, non est conditio turpis aut beneficii 
naturae repugnans, ut est manifestum. Orator quidem timuissé videtur 
ne sub hac conditione lateret simonia attendens fortasse Benedictum XIV 
in Institut. canonic. num. 95 et resolutionem huius S. C. in causa Alexan- 
drina, Augmenti dotis, a. 1686, ab eodem relatam. Attamen ille timor caret 
fundamento; quin immo eo loco Benedictus XIV, n. 6 sq. contrarium 
expresse defendit innixus auctoritate Pitonii; nec allegata causa Ale- 
xandrina facit ad rem, ut optime ibidem prosequitur Benedictus XIV, 
quia in illa causa non agebatur de fundatore, sed de alio clerico 

desiderante obtinere beneficium iam fundatum, qui augmentum dotis 
offerebat, non Episcopo, sed patronis, conventione cum eis inita, ut se 
propter promissum augmentum dotis praesentarent; qua in re, bonis 
temporalibus oblatis, intendebat obligare patronos ad sui praesentatio- 
nem, cui conventioni merilo visa est subesse labes simoniaca. At in 
casu, ut ibidem discrimen ostendens prosequitur Benedictus XIV, agitur 
de conditione posita ab ipso fundatore el per Episcopum acceptanda, 
ut illi prima vice liceat habere beneficium; bona autem offeruntur 
Ecclesiae, ut Ecclesiae in perpetuum serviant in augmentum cultus 
divini per beneficiatum, qui illis bonis sustentetur, procurandum. Et 
mirum profecto esset, intercedere labem simoniacam ea in re, quam 
novus Codex ratam habuit cum tamen voluit in futurum abolitum ius- 
patronatus. Ita enim statuitur can. 1450, § 2: Ordinarius potest funda- 
tionem beneficii admittere ea adiecta conditione, ut beneficium prima vice 
conferatur clerico fundatori vel alii clerico a fundatore desiynato. 

Secundo loco, est quidem contra ius, quod beneficiatus obtinens 
beneficium onera beneficio adnexa non impleat, ut est manifestum: 
beneficium enim datur propter officium; at quod determinatus benefi- 
ciatus, v. gr. fundator ipse, qui simul est primus beneficii obtentor, non 
teneatur ad onera beneficii implenda, non est conditio turpis nec contra 
naluram beneficii, ideoque a fundatore, cui datur conditiones etiam 
contra ius opponere (can. 1417), in lege fundationis id statui potest. 
Sane non repugnat naturae beneficii, quod beneficiatus per dispensa- 
tionem liberetur ab oneribus beneficio adnexis, v. gr. canonicus per ali- 
quod tempus dispensetur a lege residentiae et officii choralis, dum tamen 
interim percipit beneficii fructus; quae dispensatio, si naturae beneficii 
repugnaret, dari non posset. Item saepe admissum est, ut fundator sibi 
reservet pensionem ex bonis pro fundatione oblalis, cum tamen nullam 
impleat obligationem beneficio adnexam; quam reservationem pensionis 
expresse agnoscit Codex, can. 1455, num. 2. Praeterea agnoscitur fun- 
datori facultas in limine fundationis apponendi conditionem, ut ad illud 
possit praesentari etiam infans, qui profecto dum ad congruam aetatem 
non pervenerit, non poterit onera beneficii implere (Fargna, De iure 
patronatus, Pars I], can. 27, caus. III, n. 31,40; Lotterius, De re benefic., 
lib. I, q. 32, n. 17, 19, 34 sq.; Barbosa, Ad Concil. Trid., sess. 25, c. 6, 
num. 7, de reformat.). 

Atque haec multo magis valent in casu, in quo ageretur de capel- 
lania pro celebratione missarum, quas sibi applicari fundator rationa- 
biliter potest nolle, nisi postquam e vita decesserit, ideoque potest velle 
ut ipse primus beneficii obtentor, non teneatur missas pro se celebrare. 

Deinde, quoad ipsum servitium Ecclesiae praestitum per missam in ea 
celebratam, potest fundator velle ut illud servitium non praestetur nisi 
post eius mortem ; qua in re nulla est differentia cum casu quo testator 
relinquit bona, ut ex illis fundetur capellania sed nonnisi post mortem 
filii. De facto, in casu, nihil aliud fit nisi fundari capellaniam, sed cum 
reservatione fructuum usque ad mortem fundatoris. Quae reservatio 
potest omnino honeste fieri, et Ecclesia, licet non immediate, durante 
vita fundatoris qui primus obtinet beneficium, sed utique postea, et 
quidem perpetuo, obtinebit magnum commodum augmenti cultus divini 
ratione beneficii in ea perpetuo fundati. Ergo undequaque res spectetur 
nihil est, cur non possit fundator hance apponere conditionem. 

Relate ad tertium punctum, seu ad participationem fundatoris in 
emolumentis adventitiis, velut in funeribus aliisque similibus, profecto, 
si fundator ecclesiae in beneficio a se fundato serviret, nulla esset ratio 
cur ea participatio fundatori denegaretur; ut enim in iis emolumentis par- 
tem habeant prae ceteris clerici servitio ecclesiae addicti, ratio est hoc 
ipsum servitium ecclesiae praestitum; quae ratio quidem in hypothesi 
servitii non praestiti locum non habet. Aliunde tamen negari non 
potest, quod fundator, prima vice beneficium a se fundatum obtinens, 
licet servitium ipse ecclesiae non praestet, habendus tamen sit ut eccle- 
siae benefactor, cui, relinquens beneficium a se fundatum, perpetua qua- 
dam ratione in augmentum cultus divini contribuit et perpetuo sustentat 
beneficiatum, qui ad participationem adventitiorum admittetur. Qua ex 
ratione, admissio fundatoris ad participationem adventitiorum coniuncta 
cum servitio propter quod adventitia obtinentur, licet debita non dicatur, 
aequa tamen vere dici potest. 

Iam vero, antequam Episcopus fundationem oblatam acceptet, debet 
vocare interesse habentes, prout in casu sunt ceteri beneficiati ecclesiae, 
iisque auditis debet ponderare, utrum detrimentum quod patiuntur ceteri 
beneficiati in eo quod fundator admittatur ad funera, ad anniversaria 
ceterasque functiones, compensetur sufficienter per augmentum perpe- 
tuum cultus divini obtentum in fundatione novi beneficii; si ita iudicet, 
potest Ordinarius pro suo iure fundationem etiam cum illa conditione 
acceptare. 

Concludendum igitur est, si in limine fundationis admissa est illa 
conditio, quod fundator admittatur ad funera, anniversaria ceterasque 
functiones, unde emolumenta adventitia percipiuntur, hanc conditionem 
valere ac sancte servandam esse. Episcopum tamen esse liberum in 
reiicienda illa conditione, quae praetendatur apponi in lege fundationis, 
si existimet inde tale detrimentum obvenire ecclesiae ceterisque eiusdem 

beneficiatis, quod perpetuo augmento cultus divini per fundationem 
novi beneficii procurato non ex aequo compensetur. 

II. De casu augmenti dotis. Ius constitutum de re hoc erat, quod 
iuspatronatus non acquireretur, nec patronus, sed tantum benefactor 
ecclesiae fieret et diceretur, qui ecclesiae iam sufficienter dotatae novos 
tribueret reditus, etiamsi maiores essent, quam illi, qui primitus pro 
sufficienti dote fuissent assignati; eo quod patroni fierent, non propter 
quantitatem rei donatae, sed qui primum ecclesiam seu _ beneficium, 
quodammodo a non esse ad esse sufficienti donatione seu dotatione 
perducerent. Si tamen dos primitus data omnino periisset, tunc anti- 
quus patronus.iuspatronatus amittebat, quod adquirebatur ab illo, qui 
de novo sufficienter beneficium dotasset (Reiffenstuel, lib. III, tit. 38, n. 9; 
Pirhing., h. t., n. 9; Fagnanus, in cap. « Quoniam », 3, h. t., n. 59, in cap. 
«cum propter », 27, h. t., num. 67; Lambertini, De iure patron., lib. I, 
part. I, quaestio 5, art. 12). 

Admittebatur quidem iuspatronatus etiam occasione augmenti dotis 
acquiri posse, si tamen dimidia saltem dos constituatur, sed statuebatur 
in hoc casu iuspatronatus haberi ex indulto Apostolico, pro quo obti- 
nendo augmentum dotis erat causa motiva sive impulsiva (Garcia, De 
benefic., part. 5, cap. 9, n. 127; Lotterius, De re benefic., lib. Il, qu. 7). 
Unde infertur, ex sola auctoritate Episcopi, augmentum dotis admit- 
tentis, iuspatronatus dotem augenti etiam ex dimidia parte, deferri non 
potuisse. 

Quamobrem si dubia ab Episcopo Gerunden. proposita etiam intel- 
ligenda sint de casu quo agatur, non de nova fundatione, sed de solo 
augmento dotis, quae circumstantia ab Oratore ponitur in precibus, reti- 
cetur tamen in dubiorum formula, liquet praeiudiciale responsum nega- 
tivum dandum esse ad omnia dubia quoad beneficia, in quae futuro 
tempore intendantur acquiri ex augmento dotis iura, quae conceduntur 
fundatoribus. Relate vero ad beneficia praeterito tempore per augmen- 
tum dotis in vitam restituta, cum nosse non possimus circumstantias 
cuiusque beneficii, et utrum intervenerit in singulis casibus beneplaci- 
tum Apostolicum, recurrendum erit in singulis casibus: nam quae a 
praecedentibus Episcopis admissa et approbata sunt, rite facta et appro- 
bata censeri debent, nisi in casu particulari contrarium probatum fuerit. 


Reso.utio. - Die 13 iulii 1918 Sacra Concilii Congregatio, in _ple- 
nariis EMorum ac Revmorum Patrum comitiis, in Palatio Ap. Vaticano 
habitis, propositis dubiis respondendum censuit: 

Ad I. Affirmative. 

Ad II. Concedi posse, dummodo nihil obstet ex parte interesse 
habentium. 
Ad III. Provisum in praecedentibus. 


Facta autem de praemissis SSmo Dio Nostro Benedicto Div. Prov. 
PP. XV per infrascriptum S. C. C. Secretarium relatione, in Audientia 
insequentis diei, Sanctitas Sua datas Emorum Patrum resolutiones appro- 
bare et confirmare dignata est. 

I. Mort, Secretarius. 


SACRA CONGREGATIO RITUUM 


I 
BRIXIEN. 


DECRETUM SUPER INTRODUCTIONE CAUSAE BEATIFICATIONIS ET CANONIZA- 
TIONIS SERVI DEI INNOCENTII A BERTIO, SACERDOTIS PROFESSI ORDINIS 
MINORUM S. FRANCISCI CAPUCCINORUM. 


In oppido Niardo Camuniae Vallis, intra fines dioecesis Brixiensis, 
die 19 martii anno 1844, a piis honestisque parentibus Petro Scalvinoni 
et Francisca Poli ortum duxit Dei Famulus Innocentius a Bertio, sacerdos 
professus Ordinis Minorum Capuccinorum. Infanti nomen Ioannis in 
sacro fonte inditum fuit, eiusque nativitas breve gaudium in familia 
tulit, quia conversum in luctum ob immaturum patris obitum. Inde 
pueri educandi omnem curam suscepit mater quae, perspecta egregia 
filioli sui indole, ad pietatem bonosque mores animum facilius infor- 
mavit. In eo elucebat obedientia et reverentia matri, a puerilibus ludis 
abstinentia, ad templum frequentia et oratio, et singularis humanitas 
et misericordia in pauperes, quos cibo sibi subtracto et stipe collecta 
saepe reficiebat. Brixiensis episcopus Verzeri, quum illum vidisset et 
audisset, admiratione captus, veluti bonae spei puerum parocho com- 
mendavit. [oannes, cum genitrice Bertium reversus, litterarum rudi- 
mentis operam navavit, in quibus peculiare specimen dedit diligentiae 
et ingenii ad altiora studia bene dispositi. Quapropter, curante matre, 
in Convictum Luerensem missus fuit, ubi inter alumnos et condiscipulos 
virtute et studio praestitisse Praeses aliique Superiores testantur. Bonum 


| 


84 Acta Apostolicae Sedis - Commentarium Officiale 


semen ita succrevit, ut ecclesiasticae vocationis, Deo adiuvante, fructus 
oriretur. Ipse enim postulavit ut e collegio laicorum ad Seminarium 
clericorum transferretur. Voti compos factus, mense novembri 1861, 
Brixiense Seminarium ingressus est, ibique, disciplinae observantia et 


virtutum splendore fulgens, scientiis theologicis et canonicis diligenter 


incubuit, prout ex actis eiusdem Seminarii colligitur. Vertente anno 1867, 
sacerdotio insignitus, parocho loci Cevi adiutor a Superioribus desti- 
natur; et, licet aetate iuvenis et ministerio neophytus, tamen veluti 
provectus et maturus sacerdos curionis officia per biennium gerit. Quam 
auxiliarem operam, per annum intermissam ob munus vicerectoris in 
Seminario Brixiensi sibi concreditum, pari studio et diligentia ipse 
resumpsit et per quadriennium praestitit parocho Bertii, ubi gratam et 
perennem sui memoriam ac desiderium cunctis reliquit. [oannes enim, 
a Bertio discedens, frequenter visitabat Capuccinorum coenobium in 
adverso monte situm et ecclesiam continentem, a titulo et a proximo 
oppido Borno Annuntiatae Borni appellatam. Hine paulatim arcanam 
quandam sensit vocem de perfectioris vitae statu amplectendo in illo 
religionis claustro, eamque simpliciter et candide suis pandidit Supe- 
rioribus. Isti, aegre ferentes tam validum Ecclesiae ministrum, dioecesi 
Brixiensi pretiosum, amittere, complures obiiciunt difficultates. Sed 
Toannes, firmus et constans in proposito, hisce difficultatibus solutis 
obstaculisque superatis, vocationem religiosam secutus, mense aprili 
anno 1874 a Patribus Capuccinis memorati coenobii in tyrocinium admit- 
titur, quo feliciter expleto et elapso triennio solemnia vota profitetur, 
die 2 maii anni 1878. In saeculo [oannes, in religione Innocentius a 
Bertio, in praefato loco et coenobio fixum habuit domicilium, etsi brevi 
Mediolani et Cremae consisteret. Seraphici Patris legiferi discipulus et 
filius, humiliora semper praetulit officia. Ex obedientia libenlissime 
accepit recteque gessit munera vicepraefecti tyronum et grammaticae 
magistri alumnorum Ordinis; utrisque iugiter inspirans vitae sanctitatem 
morumque candorem cum perfecta fide et amore ardente in Christum 
crucifixum et Deiparam Virginem. Insuper ad Superiorum nutum per 
finitima oppida parochis opere et sermone auxilium praebuit, sacris 
confessionibus audiendis et pauperibus evangelizandis, iuxta morem 
Franciscali Familiae praedilectum. Eius vitae austeritas omnino singu- 
laris fuit. Pietas autem sodalibus et extraneis mirifice patebat tum per 
Viam Crucis quandoque pluries in die ab eo iteratam, tum per rituum 
observantiam in Officio et Missa et per adorationem Augustissimi Sa- 
cramenti, tum per marialium precum frequentiam ad altare Beatae 
Mariae Virginis. Sanctae vero Ecclesiae addictissimus filius ac minister, 

eam summopere diligebat, atque magistram, reginam, matrem et opus 
Dei appellabat. Pro Ipsa, sicut pro Romano Pontifice, fervidas Deo 
Optimo Maximo preces offerre solebat, potissimum in illa temporum 
tempestate, animo et spe firma confisus divini Redemptoris et funda- 
toris promissis: « Portae inferi non praevalebunt adversus eam ». 
Exeunte anno 1889 sacras exercitationes religiosis capuccinis Mediola- 
nensis familiae praedicavit. Missus deinde Albinum apud suos coeno- 
bitas, idem ministerium peregit, quod tamen intermittere cogitur, ob 
gravem morbum quo corripitur. Statim Bergomum delatus, ut in illo 
Capuccinorum coenobio curaretur, ingravescente morbo, sacramentis 
Ecclesiae refectus, pie obiit in Domino die tertia martii anno 1890. 
Exequiis, secundum Ordinis morem, rite persolutis, eius corpus eo in 
loco religiose tumulatum est, donee post septem circiter menses, die 
29 septembris, Bertium translatum, ibidem, iuxta Bertiatum vota, depo- 
situm, in pace quiescit. Interim fama sanctitatis Servi Dei in vita et 
post obitum magis in dies clarescente, Processus super ea Ordinarius 
Informativus in ecclesiastica Curia Brixiensi confectus et absolutus, 
Romam ad Sacram Rituum Congregationem transmissus fuit. ]nstante 
autem Rmo P. Raphaéle a Vallefinaria, Ordinis Minorum Capuccinorum 
postulatore generali, attentisque litteris postulatoriis quorundam Emo- 
rum S. R. E. Cardinalium, plurium Rmhorum Archiepiscoporum et Epi- 
scoporum, necnon Capituli Cathedralis Ecclesiae Brixiensis, parochorum 
et Familiarum religiosarum in dioecesi Brixiensi aliisque finitimis exi- 
stentium, rogantibus etiam Municipiis clarisque viris et familiis Camu- 
niae Vallis, quum, etiam scriptis Servi Dei perquisitis et revisis, nihil 
obstet quominus ad ulteriora procedi possit, Emus et Rihus Diius Car- 
dinalis Ianuarius Granito Pignattelli di Belmonte, Episcopus Albanensis 
et huius Causae Ponens seu Relator, in ordinario sacrorum rituum 
Congregationis coetu subsignata die ad Vaticanum coacto, sequens 
dubium discutiendum proposuit: An signanda sit Commissio Introdu- 
ctionis Causae in casu et ad effectum de quo agitur? Et Emi ac Rimi 
Patres sacris tuendis ritibus praepositi, post relationem ipsius Emi 
Ponentis, audito etiam R. P. D. Angelo Mariani Fidei promotore gene- 
rali, omnibus accurate perpensis, respondendum censuerunt: Signandam 
esse Commissionem introductionis Causae, si Sanctissimo placuerit. Die 
14 ianuarii 1919. 

Quibus omnibus Sanctissimo Domino nostro Benedicto Papae XV 
per infrascriptum Cardinalem Sacrae Rituum Congregationi Praefectum. 
relatis, Sanctitas Sua rescriptum eiusdem Sacrae Congregationis ratum 
habuit propriaque manu signare dignata est Commissionem Introdu- 

ctionis Causae beatificationis et canonizationis Servi Dei Innocentii a 
Bertio, sacerdotis professi Ordinis Minorum S. Francisci Capuccinorum, 
die 22 eisdem mense et anno. 


4 A. Carp. Vico, Ep. Portuen. et S. Rufinae, 
S. R. C. Praefectus. 


L. 


Alexander Verde, Secretarius. 


II 
ANDEGAVEN. 


DECRETUM SUPER INTRODUCTIONE CAUSAE BEATIFICATIONIS SEU DECLARATIONIS 
MARTYRII SERVI DEI NATALIS PINOT, PAROCHI[ VICI « LOUROUX-BECONNAIS ». 


Causae Servorum Dei martyrii fama praestantium postremis hisce 
temporibus apud ‘sacrorum rituum Congregationem introductae, christi- 
fidelium vivam excitant memoriam et cogitationem in evangelicis divini 
Redemptoris sententiis, tam de praenuntiata adversus Ecclesiam eiusque 
filios persecutione, quam de beatitudine cum regno caelorum promissa 
iis qui persecutionem patiuntur propter iustitiam. Altera nunc accedit 
similis Causa Dei Famuli Natalis Pinot, parochi saecularis oppidi Lowrouw- 
Béconnais, qui Andegavi, in odium Fidei, uti fertur, interemptus est, 
die 21 februarii anno 1794. Hic Dei Famulus, in eadem Andegavensi 
civitate natus die 19 decembris anni 1747 et in ecclesia S. Martini 
postero die baptizatus, a parentibus Renato Pinot et Claudia La Grois 
pietate et religione in primaeva aetate imbuitur. Puer et adolescens 
congruis disciplinis litterariis et sacris eruditus, dignusque a Superio- 
ribus habitus, ad sacerdotalem Ordinem et dignitatem evectus est. 
Sacrum ministerium in loco Bousse primum exercuit, et, anno 1776 
usque ad annum 1781 vicarii munere in paroecia loci Corzé functus, 
postea Incurabilium nosocomio Andegavensi, prope paroeciam S. Mar- 
tini, praelicitur. Ibi se totum devovet multiplici aegrotantium bono, 
officii sui potissimum spiritualis observantissimus. Aliquot post annos, 
parochus vici Louroux renuntiatus, magis emicuit caritate in proximum 
et zelo animarum. Quum vero anno 1788 beneficium parochiale in oppido 
Louroux-Béconnais vacaret, Capitulum cathedralis ecclesiae S. Andreae 
Ap., patronatus iure fruens, Natalem Pinot unanimi suffragio ad eius- 
modi beneficium elegit, et Episcopus Andegavensis auctoritate sua ordi- 
naria confirmavit. Die 14 septembris, in festo exaltationis S. Crucis, 

eodem anno, Dei Famulus hance mysticam vineam ingressus, eam impenso 
studio ac labore coluit et servavit incolumen ab insidiis et vastatio- 
nibus impiorum. Admirabilis in eo fuit cura et vigilantia sui gregis et 
singularis industria caritatis qua egenos et pauperes victu et. vestitu 
sublevabat. Decurrente anno 1790 Conventus Nationalis, spreta et con- 
tempta quavis iustitiae et libertatis forma, coastitutionem civilem cleri, 
regis sanctione munitam, die 27 novembris, promulgavit, qua Episcopi 
et sacerdotes, curam animarum habentes, ad iusiurandum schismaticum 
ferendum sub poena remotionis a beneficio cogebantur. Haec autem 
sacrilega constitutio a Romano Pontifice Pio VI, fel. rec., per Acta Quod 
aliquantulum diei 10 martii 1791 et Charitas quae, diei 13 aprilis 1791, 
solemniter damnata fuit, et iusiurandum, per eam impositum, illicitum 
declaratum. Hisce in adiunctis Dei Famulus, semel iterumque ad iusiu- 
randum fiuxta Constitutionem adactus, constanter se recusavit, adiun- 
gens se, tuta conscientia et salvis Ecclesiae legibus, id facere non posse. 
Hoc fusius consignatum est publicis documentis et relationi qua Com- 
munitas loci Louroux Natalis Pinot parochi damnationem expetebat. 
Inde ab oppido Louroux-Béconnais per satellites ad urbem Andegavensem 
deductus, in ius vocatus et accusatus, etsi nemo responsis eius resistere 
posset, tamen iudicum sententia, a superiori tribunali confirmata, per 
duos annos a sua paroecia interdictus fuit. Interim Dei Famulus mini- 
sterium suum non intermisit, felicique exitu adlaboravit, ut aliqui sacer- 
dotes, qui inconsiderate schismaticum emiserant iuramentum, postea, 
facta publica retractatione, ad bonam frugem reducerentur. Expleto 
biennio et favente victoria quam catholici illius Vandeae regionis in suae 
fidei et religionis tutelam armis reportarunt, ipse, die 23 martii anni 1793, 
ad suam paroeciam rediit, ingenti suorum fidelium gaudio et laetitia 
acceptus et honoratus. Verum mox, commutata fortuna et catholicis 
copiis oppressis, persecutionis aestus magis exarsit, quin tamen a paroecia 
amovere potuerit pastorem bonum, paratum potius mori quam gregem 
deserere. In illa temporum rerumque tristitia Dei Famulus nunquam 
destitit ab officio parocbiali rite obeundo; et, peculiari usus facultate, 
extra terminos paroeciae in villis et oppidis finitimis legitimo pastore 
spoliatis suum, ministerium salutariter peregit. Pluries, etiam modo sin- 
gulari, militum inquisitiones effugit, sed tandem, fortis athleta, iam 
praemio dignus, in manus inimicorum incidit, ut in extremo certamine 
victor coronaretur. Die enim 21 februarii anno 1794 Dei Famulus, ingrati 
hominis proditione comprehensus, et contumeliis ac vexationibus ten- 
tatus ob intrepidam iniqui et schismatici iuramenti negationem, sum- 
maria et pene nulla iudicii forma servata, capitis abscissione damnatur. 

Eadem die, sacris vestibus indutus, fidelis Christi servus ac sacerdos 
ad aram sacrificii sui laetus ascendit, sanctisque verbis prolatis: Introibo 
ad altare Dei, per manus carnificis capite plexus, semetipsum offert 
propter iustitiam, in caelis cum ipso Christo regnaturus. Interim opinio 
sanctitatis vitae, virtutum et miraculorum in genere Servi Dei in vita 
et post obitum clara, una cum martyrii fama coniuncta et ad haec 
usque tempora perseverans, Processum Ordinarium Jnformativum super 
his omnibus in Curia ecclesiastica Andegavensi provexit ac peperit; 
atque acta processualia absoluta ad sacram rituum Congregationem 
transmissa sunt. Servato autem iuris ordine, quum omnia in promptu 
sint et nihil obstet quominus ad ulteriora procedatur, instante Rmo 
P. Francisco Xaverio Hertzog, societatis S. Sulpitii procuratore generali 
et huius Causae postulatore legitime constituto, attentis litteris postula- 
toriis Emi et Rmi Di Cardinalis Ludovici losephi Lucon, archiepiscopi 
Rhemensis, Rmhhorum Archiepiscoporum et Episcoporum Galliae, prae- 
sertim Andegavensis universitatis catholicae Patronorum, necnon Capi- 
tulorum ecclesiarum cathedralium, parochorum, superiorum ac profes- 
sorum tum Seminariorum tum Universitatis catholicae Andegavensis, 
aliorumque virorum ecclesiastica vel civili dignitate praestantium, Emus 
Revmhus Diius Cardinalis Vincentius Vannutelli, episcopus Ostiensis et 
Praenestinus, Sacri Collegii Decanus et praesentis Causae Ponens seu 
Relator, in ordinariis sacrorum rituum Congregationis comitiis subsi- 
gnata die ad vaticanas aedes coadunatis, sequens dubium discutiendum 
proposuit: An signanda sit commissio introductionis Causae in casu et 
ad affectum de quo agitur? Et Emi ac Rmi Patres sacris tuendis ritibus 
praepositi, post relationem ipsius E:ni Ponentis, audito voce et scripto 
R. P. D. Angelo Mariani Fidei promotore generali, omnibus sedulo per- 
pensis, rescribendum censuerunt: Signandam esse Commissionem Intro- 
ductionis Causae, si Sanctissimo placuerit. Die 14 ianuarii 1919. 

Facta postmodum de his Sanctissimo Domino nostro Benedicto 
Papae XV per infrascriptum Cardinalem Sacrae Rituum Congregationi 
Praefectum relatione, Sanctitas Sua rescriptum eiusdem sacrae Congre- 
gationis ratum habens, propria manu signare dignata est Commissionem 
Introductionis Causae beatificationis seu declarationis martyrii Servi Dei 
Natalis Pinot, parochi vici Louroux-Béconnais, die 22 eisdem mense 
et anno. 


*& A. Carp. Vico, Ep. Portuen. et S. Rufinae, 
S. R. C. Praefectus. 


L. S. 
Alexander Verde, Secretarius. 

ACTA TRIBUNALIUM 


SACRA ROMANA ROTA 


VICARIATUS NYANZAE SEPTENTRIONALIS 


NULLITATIS MATRIMONII (MULIUNYA-ALIBADZEWA) 


Benedicto Pp. XV feliciter regnante, Pontificatus Dominationis Suae 
anno quarto, die 10 maiit 1918, RR. PP. DD. Guilemus Sebastianelli, 
Decanus, Ponens, loannes Prior et Aloisius Sincero, Auditores de turno, 
in causa Vicariatus Apostolici Nyanzae Septentrionalis, Nullitatis matri- 
monti, inter Laurentium Muliunya et Domitillam Alibadzewa, repraesen- 
tatam per procuratoreim ex officio deputatum, Thomam Ambrosetti, advo- 
catum, interveniente et disceptante in causa Revmo Vinculi Defensore, 
sequentem tulerunt definitivam sententiam. 


Saeviente Mahumedanorum bello in illa Africae parte, quam Ugan- 
dam appellant, annis 1887-1888 Laurentius Mulinuya (alias Kitagenda), 
vir infidelis, quatuor rapuit mulieres, inter quas aderat Domitilla Ali- 
badzewa, 15 vel 16 annos nata. Divina adiuvante gratia, Laurentius et 
Domitilla petierunt adscribi catechumenatui; et die 1° aprilis anni 1893, 
cum reliquae tres mulieres fugam arripuissent, baptizati sunt. Antequam 
vero baptismalibus aquis abluerentur, coram Missionario aliqualem con- 
sensum matrimonialem manifestarunt. Domitilla novem filios edidit, 
qui lucis ipso in limine moriebantur, quod in causa fuit, ut ipsa ex 
parte familiae viri vexationibus subiiceretur. Recursum habuit infelix 
mulier ad Missionarium, continuo repetens se non esse uxorem Lau- 
rentii, sed captivam, et unum tantum desiderium fovere, reperiendi 
videlicet parentes, ad quos aufugiens a dominatione Laurentii libera- 
retur. Querelae Domitillae delatae fuerunt Vicario Apcstolico, qui ani- 
madvertens scandalum inter fideles oriri, si Laurentius et Domitilla 
post longam cohabitationem ad invicem separarentur, ipsis praecepit, 
ut consensum matrimonialem renovarent. Renuens mulier mandatis 
Vicarii obtemperare, Eucharistiae sacramento, quo quotidie reficiebatur, 
privata est. Post duos menses, viribus fracta, una cum Laurentio se 
sistit coram Missionario P. Laane, qui matrimonio benedixit in sacristia, 

unico teste praesente a Laurentio designato. Post annum Domitilla ab 
amicis notitias suorum parentum accepit et, reperto deinde fratre, cum 
eo aufugit numquam reversura. Vir iuxta loci consuetudines omnia pere- 
git, ut vita coniugalis restauraretur; quae cum in irritum cessissent ob 
mulieris repugnantiam, causa nullitatis matrimonii intentata fuit apud 
Curiam Vicariatus Nyanzae. Processus tamen non fuit ad iuris normam 
instructus; quare die 1° augusti anni 1915, ab H. S. Auditorio rescriptum 
fuit: Dilata; interim scribatur Vicario Apostolico, ut novum instituat 
processum suppletorium, interrogationesque peragat, prouti adnotatur in 
folio epistolae adnexo. Quibus expletis, nunc causa discutienda proponitur 
sub consueta formula dubii: An constet de nullitate matrimonii in casu. 


Ius quod spectat. Neminem latet matrimonium initum sub metu 
gravi, extrinseco, iniusto et directo ad extorquendum consensum esse 
nullum ex iure ecclesiastico ob claram et explicitam dispositionem 
cap. 14, tit. De Spons, et Matrim. An vero irritum quoque sit ex iure 
naturae, disputatur inter theologos et canonistas. Sunt multi et graves" 
auctores, uti Sanchez (De matrim., lib. IV, disp. 14, n. 2), Schmalzg. 
(in tit. I, lib. IV, n, 405), Feje (De impedim. matrim., n. 136), Gasparri 
(De matrim., n. 811), Pirhing, Billuart, aliique, qui tenent coniugia esse 
invalida ex sola lege positiva Ecclesiae, ex eo praesertim, quia metus, 
utcumque gravis et iniustus, non irritat reliquos contractus. Alii ex 
adverso, uti Reiffenstuel (in tit. XL, lib. 1, n. 18), Ballerini-Palmieri 
(Theol. mor., pag. 570), Aichner, Rosset et Scherer cum Divo Thoma 
sustinent matrimonium esse nullum ex utroque iure, ecclesiastico et 
naturali. Hance sententiam melius fundatam appellat Wernz (Jus Decre- 
talium, tom. IV, n. 266, in fine). Hac extante opinionum diversitate, 
cl. Santi, instituens in suis Praelectionibus (lib. IV, n. 115 et sq.) quae- 
stionem, quinam subiiciuntur impedimentis matrimonialibus, tradit infi- 
deles probabiliter ligari impedimento metus; quod docet etiam Gasparri 
(loc. c., n. 27). Sibimetipsi enim petit: « Matrimonium inter infideles 
« metu initum haberi ne debet uti validum propter favorem matrimonii, 
« aut uti nullum propter favorem partis metum passae?». Et respondet, 
ni fallimur, applicandam esse responsionem datam ab Urbano VIII P. De 
Lugo, postea Cardinali, videlicet, ubi Doctorum sententiae utriusque 
probabiles intercedunt, illa amplectenda est sententia, quae pro condi- 
tione locorum et hominum barbaris est favorabilior. 

Ab impedimento vis et metus non distinguebatur iure Decretalium 
impedimentum raptus. Innocentius enim III (in cap. 17, tit. De rapto- 
ribus matrimonium inter raptorem et raptam etiam uti licitum permisit, 

si prior dissensio transisset in consensum, i. e. si libere consentiat illa 
pars, cui per raptum metus incussus fuit. Concilium vero Tridentinum 
constituit matrimonium inter raptorem et raptam esse nullum, quamdiu 
rapta sit sub raptoris potestate. Huic autem legi tridentinae non subiici 
infideles clarum est. 


Modo ad factum. Primo loco Patres putarunt instituendam esse 
quaestionem, an Laurentius et Domitilla an. 1893, antequam baptismum 
reciperent, matrimonium inter se contraxerunt. Hoc affirmat  solers 
Vinculi Defensor; scribit enim: « Cum ille (Laurentius) salutari unda 
« ablui cogitavit et inter catechumenos se adscripsit, unam Domitillam 
« Missionario tamquam suam mulierem designavit, quae inducta etiam 
« fuit pro baptismo una cum ipso suscipiendo. Missionarius vero, ante- 
« quam utrumque ab originali labe lavaret, interrogavit ex professo, an 
« matrimonio ad invicem consentirent, cui Domitilla et Laurentius pleno 
« et distincto accesserunt consensu ». Verum, quidquid sit de Laurentii 
consensu, certum est Domitillam libere matrimonio non consensisse. 
Ipsa enim sic rem enarrat: « On me demanda si j’acceptais mon mari. 
« “Il m’a pillée, répondis-je, et je suis devenue sa femme. Je veux bien 
« rester avec lui ,, ». Et interrogata: « Au fond du coeur quelle était ta 
« pensée? » respondet: « Je songeais, qu’unue fois ma famille retrouvée, 
« je partirais ». In altero autem interrogatorio haec habet : « J’acceptais 
« la situation telle quelle: qu’aurais-je fait, n’ayant pas des parents sous 
« la main? Lorsque je vis mes compagnes s’en aller, je pensai: “ Moi 
« aussi, quand je verrai mes parents, je me sauverai ,,». Quare Domi- 
tilla suo consensu matrimonio non accessit, sed tanttm passa fuit con- 
ditionem, in qua versabatur, animo parata e domo aufugiendi statim ac 
parentes reperiret; si enim aufugisset non repertis parentibus, « celui, 
« ut ipsa animadvertit, chez lequel je me serais enfuie, m’aurait vendue 
« au loin, ce qui aurait été pour moi la pire chose ». Quod confirmat 
Laurentius: « Du reste ow serait-elle allée? Une femme qui n’a pas de 
« famille, ne fait que changer de maitre ». 

Nullitatem matrimonii fatentur ipsi Missionarii. Pater enim Laane 
deponit: « Je ne voyais dans ce cas aucun mariage, puisque Laurent, 
« autant que je m’en souviens, avait eu cette femme a la guerre ». Et 
referens in libro matrimoniorum novum coniugium initum dic 25 octo- 
bris anni 1901, haec verba adiecit: « concubinage arrangé ». 

Posito quod ante baptismum Laurentius et Domitilla in verum 
matrimonium, seu in individuam vitae consuetudinem non consense- 
rint, videndum nunc est, an saltem valide contraxerint anno 1901. 

In specie diximus quod, exortis discordiis Laurentium inter et Domi- 
tillam, haeec ab illo divertere cupiebat. Res delata fuit ad Vicarium Apo- 
stolicum qui, « 4 cause du scandale qui résulterait de leur séparation » 
mandavit Domitillae ut nuberet cum Laurentio sub poena privationis 
sacramentorum. Restitit primo Domitilla, at postea cessit, uti deponit 
in secundo suo interrogatorio ad 4: « L’Evéque me demanda, si je vou- 
«lais du mariage avec Laurent. Je lui répondis: “ Je n’en veux pas: 
« je suis une abandonnée, comment consentirais-je 4 rester avec lui, qui 
«m/’a pillée?,,. L’Evéque alors ordonna au P. Laane de me refuser les 
« sacraments pour la raison que je refusais le mariage. Cela me priva 
« doublement, parce que j’avais ’habitude de les recevoir, et puis, parce 
« que je ne retournai pas au village, mais restai 4 la maison. Et puis, 
« qu’est-ce que c’est que la religion sans les sacrements? C’est comme 
« si tu n’en avais plus. De guerre lasse, je consentis 4 ce qu’on vou- 
« lait de moi». Igitur Domitilla non libere, sed coacte consensit matri- 
monio. Quod testatur etiam P. Laane: « Elle a accepté parce que Mon- 
« seigneur lui refusait les sacrements », et confirmat testis Tibuiianga: 
« Ce pourquoi Domitilla consentit 4 l’union le voici, c’est le refus des 
« sacrements ». Haec autem coactio iniusta fuit et gravis. Iniusta qui- 
dem, quia Domitilla, quae non solum animum aversum in Laurentium, 
sed causas etiam rationabiles habebat ab eo divertendi, non poterat 
cogi ad matrimonium ineundum sub praetextu, quod scandalum ex 
ipsorum separatione exortum fuisset inter fideles. Fuit etiam gravis, 
nam ex una parte Domitilla erat « tres douce et sérieuse », parata ad 
obediendum in omnibus Vicario, « méme quand’il m’ordonnait de porter 
« un fardeau »; extaltera malum minitatum, i. e. privatio sacramentorum, 
pro ipsa grave erat, quia solita erat quotidie refici sacramentis, uti 
superius vidimus, et confirmat Laurentius deponens: « Domitilla était 
«une chrétienne assidue 4 la reception des sacrements; aussi est-ce 
«le seul refus qu’on lui en fit que la décida 4 m’accepter ». 

Nec alio modo Domitilla agere poterat; adhuc enim notitiis carebat 
parentum, quos si reperiisset, certum est quod consensum non reno- 
vasset: ait enim Laurentius: « Ce qu'il y a de certain, c’est que si elle 
« avait retrouvé ses parents avant le mariage qu’on nous demanda de 
« renouveler a l’église, jamais elle ne s’y serait prétée ». Nec ab aliquo 
praesidium aut consilium petere poterat; nam ipsa deponit: « Si le Pére 
« Roche était resté la, lui, qui m’avait baptisée, j’'aurais eu recours a 
« lui. Mais on venait juste de lui donner une autre destination. Je n’en 
« eonnaissais aucun autre intimement ». Hisce in adiunctis, prosequitur 
Domitilla, « nous fumes unis a la sacristie. Je refusai d’apporter mon 

« témoin ». Et cum Daniel Tibaiianga ab ea petiisset: « Pourquoi elle 
« navait pas amené de témoin? » respondit: « Aussi bien on me force 
« 4 ce mariage >. 

Contracto matrimonio sponsa continuo repetebat: « Décidément les 
« Péres m’ont imposé un joug que je ne pourrai pas porter... Nous 
«avons été unis de force ». Imo cogitabat de fuga capessenda, et revera 
post annum, reperto fratre Michaéle Zache, cum eo aufugit. Sponsus, 
uti acta referunt, nil omisit, ut Domitillam ad se revocaret,-at inutili 
prorsus conatu. Etenim praefatus Daniel Tibaiianga deponit: Actuel- 
« lement la femme n’a qu’un refrain: “ Méme s'il me donne 200 rupies 
« de dommages et intéréts, je ne rentre pas chez lui,, ». Et alter Domi- 
tillae frater, Marcus Alideki, refert: « Tout ce que je sais, c’est ceci 
« quelle va répétant: “ J’ai été pillée purement et simplement; jamais 
« je ne rentrerai dans un mariage qui n’en est pas un, puisque jamais 
« je ne l’ai choisi de mon gré...,,. Elle repéte sans cesse qu’elle ne 
« retournera pas chez Laurent ». 

Haec omnia evincunt nullum fuisse matrimonium initum a Lau- 
rentio cum Domitilla die 25 octobris anni 1901. 


Quibus omnibus in iure et in facto perpensis, Nos infrascripti Audi- 
tores de turno, pro tribunali sedentes et solum Deum prae oculis habentes, 
decernimus, declaramus et definitive sententiamus constare de matrimonii 
nullitate in casu. 

Ita decernimus, mandantes Ordinariis locorum et Ministris Tribu- 
nalium ad quos spectat, ut exsecutioni mandent hanc nostram defini- 
tivam sententiam, et adversus reluctantes procedant ad normam sacro- 
rum canonum et praesertim cap. 3, sess. XXV, De reform. Concilii 
Tridentini, iis adhibitis exsecutivis et coércitivis mediis, quae magis 
efficacia et opportuna, pro rerum adiunctis, exstitura sint. 

Romae in sede Tribunalis 8S. R. Rotae, die 10 maii 1918. 


Guilelmus Sebastianelli, Decanus, Ponens. 
Ioannes Prior. 


Aloisius Sincero. 
L. 48 S. 


Ex Cancellaria, die 5 iunii 1918. 


Sac. T. Tani, Notarius. 

DIARIUM ROMANAE CURIAE 


S. CONGREGAZIONE DEI RITI 


Martedi 11 febbraio 1919, nel Palazzo Apostolico Vaticano, dinanzi all’au- 
gusta presenza del Santo Padre, si é tenuta la Congregazione Generale dei 
Sacri Riti, nella quale gli Emi e Rmi Signori Cardinali, i Rmi Prelati ed i 
Consultori teologi componenti Ja medesima, hanno discusso e dato il loro voto 
dapprima sul dubbio detto de tuto per la solenne Beatificazione della Vene- 
rabile Anna Maria Taigi, madre di famiglia, del IIJ Ordine della SSma Trinita; 
e quindi sul dubbio intorno a quattro miracoli che si asseriscono operati da 
Dio per intercessione della Venerabile Serva di Dio Lodovica De Marillac, 
Vedova Le Gras, Confondatrice dell’ Istituto delle Figlie della Carita, i quali 


miracoli vengono proposti per la beatificazione della medesima Venerabile. 


Martedi 25 febbraio 1919, presso l’Emo e Rmho Signor Cardinale Antonio 
Vico, Prefetto della Sacra Congregazione dei Riti, Ponente della Causa di 
Beatificazione e Canonizazione del Ven. Bernardo Maria Clausi, Sacerdote pro- 
fesso dell’Ordine dei Minimi, si é tenuta la Congregazione Antipreparatoria, 
nella quale dai Rmi Prelati Officiali e dai Rmhi Consultori teologi si é¢ discusso 


il dubbio sopra l’eroismo delle virti esercitate dal medesimo Ven. Servo di Dio. 


SEGRETERIA DI STATO 


NOMINE 
Con Biglietti della Segreteria di Stato il Santo Padre si é@ degnato di 


nominare: 

18 febbraio 1919. I RR. PP. Arturo Vermeesch e Giuseppe Steiger, della Com- 
pagnia di Gesii, Luigi di San Francesco di Paola, 
Passionista, Colombano Dreyer, dei Frati Minori, 
e Benedetto Lopez, Abate Procuratore Generale 


della Congregazione Cassinese P. O., Consultori 


della Sacra Congregazione dei Religiosi. 

Diarium Romanue Curiae 95 


Con Brevi Apostolici il Santo Padre si é degnato di nominare: 


Prelati Domestici di S. S.: 


22 novembre 1918. Mons. Pietro Paolo Frick, dell’archidiocesi di Rottemburg. 
11 gennaio 1919. Mons. Antonio Renzi, della diocesi di Sant’Agata dei Goti. 
29 » » Mons. Alfonso Bruni, di Roma. 
' 2 febbraio » Mons. Matteo Culley, della diocesi di Hexham. 
> > *» Mons. Giovanni O’ Doherty, della diocesi di Derry. 
13 > » Mons. Gualtiero Cumming, della diocesi di Clifton. 
ONORIFICENZE 


Con Brevi Apostolici il Santo Padre si é degnato di conferire le seguenti 
onorificenze: 


La Commenda con Placca dell’Ordine di S. Gregorio Magno, classe civile: 
25 gennaio 1919. Al sig. Antonio Otto, di Bruxelles. 
La Commenda dell’Ordine di S. Gregorio Magno, classe civile: 


25 gennaio 1919. Al sig. Stefano Otto, di Bruxelles. 


» » » Al sig. Alfonso Otto, della medesima citta. 
5 febbraio » Al sig. Enrico Gerardo Maria van der Vijver, della diocesi 
di Harlem. 
12 » » Al sig. barone Enrico Elia Lefevre, dell’archid. di Rouen. 
» » » ‘Al sig. Armando Denomaison, della medesima archidiocesi. 


Il Cavalierato dell’Ordine di S. Gregorio Magno, classe civile: 


25 gennaio 1919. Al sig. Oscar Edoardo Maria Englebert, di Bruxelles. 
12 febbraio Al sig. Giovanni Ramaekers, dell’archidiocesi di Rouen. 


¥ 


> > » Al sig. Edmondo Heuzé, della medesima archidiocesi. 
> > » Al sig. Giorgio Loisel, della medesima archidiocesi. 
> » » Al sig. Michele Lagny, della medesima archidiocesi. 
» » » Al sig. Edmondo Warnier, della medesima archidiocesi. 
> » » Al sig. Giorgio Ysnel-Franque, della medesima archidiocesi. 
» » » Al sig. Ettore d’Avak, di Roma. 
15 » » Al sig. Augusto de Toytot, della diocesi di Saint-Claude. 
! » > » Al sig. Maurizio Chipon, della medesima diocesi. 


Il Cavalierato dell’Ordine di S. Silvestro Papa: 


28 gennaio 1919. Al sig. Heli R. Tella y Cantos, della diocesi di Zamora. 
29 » » Al sig. prof. Oronte Taccini, dell’archidiocesi di Firenze. 
5 febbraio » Al sig. Carlo Commessmann, dell’archidiocesi di Colonia. 

MAGGIORDOMATO DI SUA SANTITA 


Con Biglietti di S. E. Rtha Mons. Maggiordomo, il Santo Padre si é degnato 
di nominare: 


Camerieri Segreti soprannumerari di S. S.: 


21 novembre 1918. Mons. Francesco Fessler. 

8 gennaio 1919. Mons. Antonio Giuseppe Maria Mutsaers, della diocesi di 
Bois-le-Duc. 

» febbraio » Mons. Luigi De Piero, della diocesi di Concordia. 

17 » » Mons. Raffaele Casimiri, maestro di cappella dell’ Arcibasi- 
lica Lateranense in Roma. 

21 » Mons. Porfirio da Silva Mendes Cordeiro, del patriarcato di 
Lisbona. 


Camerieri Segreti di Spada e Cappa di S. S.: 


29 gennaio 1919. Sig. conte Carlo de Simony, della diocesi di Digione. 
11 febbraio » Sig. comm. Gugliemo Humphrey Page, della diocesi di 
Bruges. 


Camerieri d'onore in abito paonazzo di S. S.: 


11 gennaio 1919. Mons. Domenico Brignone, della diocesi di Pinerolo. 
8 febbraio » Mons. Arcangelo Bruni, di Roma. 


NECROLOGIO 


1 febbraio 1919. . Antonio M. Grasselli, arcivescovo titolare di Larissa, 

commendatore di S. Spirito. 

. Enrico Joulain, vescovo di Jaffna. 

. Gennaro Costagliola, arcivescovo di Chieti. 

. Carlo de Csaky, vescovo di Vacz in Ungheria. 

. Domenico Darmanin, arcivescovo di Corfu. 

. Giovanni Efrem Bertreux, vescovo titolare di Musti, 
vicario apost. delle [sole Salomoni Meridionali. 

